
Návrh Rokovacieho poriadku je vypracovaný v súlade s článkom 8 ods. 8 ústavného zákona č. 227/2002 Z.z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov a zákonom č. 346/2015 Z. z. ktorým sa mení a dopĺňa zákon č. 110/2004 Z. z. o fungovaní Bezpečnostnej rady Slovenskej republiky v čase mieru v znení zákona č. 319/2012 Z. z.

Návrh Rokovacieho poriadku výboru Bezpečnostnej rady Slovenskej republiky pre obranné plánovanie je vypracovaný ako iniciatívny materiál a reaguje na zmeny, ktoré vznikli aktualizáciou zákona č. 110/2004 Z. z. o fungovaní Bezpečnostnej rady Slovenskej republiky v čase mieru a reaguje na skúsenosti z činnosti výboru Bezpečnostnej rady pre obranné plánovanie.  

Cieľom predloženého materiálu je upraviť jednotlivé ustanovenia Rokovacieho poriadku výboru Bezpečnostnej rady Slovenskej republiky pre obranné plánovanie tak, aby zefektívnil činnosť výboru a odrážal skúsenosti, ktoré boli získané počas jeho fungovania a optimalizoval činnosť výboru s využitím moderných spôsobov využitia komunikácie. Zároveň reaguje na zmeny vyplývajúce z ustanovení zákona č. 346/2015 ktorým sa mení a dopĺňa zákon č. 110/2004 Z. z. o fungovaní Bezpečnostnej rady Slovenskej republiky v čase mieru v znení zákona č. 319/2012 Z. z..

Návrh Rokovacieho  poriadku výboru Bezpečnostnej rady Slovenskej republiky pre obranné plánovanie bol predmetom medzirezortného pripomienkového konania. Na rokovanie vlády Slovenskej republiky sa návrh predkladá bez rozporu.

Uplatňovanie ustanovení Rokovacieho poriadku výboru Bezpečnostnej rady Slovenskej republiky pre obranné plánovanie nemá vplyv na rozpočet verejnej správy, na podnikateľské prostredie, sociálne vplyvy, vplyv na životné prostredie a vplyv na informatizáciu spoločnosti.




